Elísabet heillaði alla með fallegum söng Fyrir hönd heimamanna söng Elísabet Björgvinsdóttir úr Vallaskóla . Ljósmynd / Aðsend Föstudaginn 6. desember fjölmenntu á fimmta hundrað ungmenni frá tólf félagsmiðstöðvum af Suðurlandi á Hótel Selfoss . Þangað komu þau til að hlýða á jafnaldra sína syngja í undankeppni fyrir söngkeppni Samfés , samtaka félagsmiðstöðva á Íslandi , sem fer fram í mars á næsta ári . Þessi viðburður er í daglegu tali kallaður USSS . Félagsmiðstöðin Zelsíuz í Árborg hafði veg og vanda að skipulagningu keppninnar í ár en á hana mættu unglingar frá Þorlákshöfn í vestri alla leiðina á Höfn í Hornafirði í austri – að meðtöldum unglingum frá Vestmannaeyjum . Ellefu atriði stigu á stokk og voru þau hvert öðru glæsilegra . Kepptust þau um hylli dómaranna en í dómnefnd í ár voru söngvararnir Camilla Rut , Hanna Guðný og Þórir Geir . Slík voru gæðin að dómararnir þurftu auka tíma til að skera upp sinn úrskurð . Svo fór að þrjú atriði voru valin sem fara áfram á söngkeppni Samfés sem haldin verður í Laugardalshöll á næsta ári . Þetta voru atriði frá félagsmiðstöðinni Svítunni í Þorlákshöfn , Tvistinum á Hvolsvelli og loks frá Zelsíuz í Árborg . Helga Dögg Pálsdóttir söng lagið „ Skinny Love “ fyrir hönd Tvistsins en með henni spilaði frábær hljómsveit undirleikinn en í henni voru : Jade Jóhanna á gítar , Hákon Kári á hljómborð , Arnar Högni á bassa og Eva María söng bakrödd . Í atriði Svítunnar tóku vinkonurnar Emilía Hugrún og Sigríður Júlía lagið „ At last “ eftir Ettu James . Fyrir hönd heimamanna söng Elísabet Björgvinsdóttir úr Vallaskóla en hún tók lagið „ Who are you “ eftir Jessie J og heillaði alla með fallegum söng . Unglingarnir frá Selfossi studdu vel við bakið á Betu og má þar nefna að vinir hennar útbjuggu veggspjöld með hvatningarorðum henni til heiðurs . Að söngkeppninni lokinni var talið í fjörugan dansleik þar sem unglingarnir dönsuðu við takfastan takt matreiddan af plötusnúðnum Orra Einars en þegar hann lauk sinni matseld tróð rapparinn Flóni upp við mikinn fögnuð unglinganna . Þeir skemmtu sér vel og voru sínum félagsmiðstöðvum til sóma .